Det Økonomiske og Sociale Udvalgs udtalelse om "Kommissionens forslag til Rådets forordning om ændring af forordning (EF) nr. 1258/1999 om finansiering af den fælles landbrugspolitik og af forskellige andre forordninger om denne politik"

(2001/C 123/17)

Rådet for Den Europæiske Union besluttede den 12. september 2000 under henvisning til EF-traktatens artikel 37 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug, Udvikling af Landdistrikterne og Miljø, som udpegede Rudolf Strasser til ordfører. Sektionen vedtog sin udtalelse den 20. december 2000.

Det Økonomiske og Sociale Udvalg vedtog på sin 378. plenarforsamling af 24.-25. januar 2001, mødet den 24. januar, følgende udtalelse med 74 stemmer for, 1 stemme imod og 6 stemmer hverken for eller imod.

1. Indledning

1.1. Kommissionen foreslog den 26. juli 2000 en radikal revision af EU's finansforordning. Forslagets primære mål var at forenkle og omstrukturere den eksisterende finansforordning. Den nugældende finansforordning blev vedtaget for over 20 år siden.

1.2. 1977-udgaven er blevet ændret 14 gange: for det første for at afspejle institutionelle ændringer (Maastricht- og Amsterdam-traktaterne, finansiering til fordel for EFTA-landene inden for rammerne af EØS) og for det andet for at sikre en strammere forvaltning af EU's budgetmidler.

1.3. Kommissionen mener, at alle principper og væsentlige bestemmelser for budget- og finansforvaltningen bør samles i et eneste retsinstrument, mens detaljerede og tekniske bestemmelser bør indgå i gennemførelsesforordninger.

1.4. For at sikre den nødvendige gennemsigtighed i regnskaberne(1) foreslås det i forbindelse med omarbejdelsen af finansforordningen at betragte "de negative udgifter" på landbrugsområdet som formålsbestemte indtægter i overensstemmelse med de gældende regler for denne sektor.

1.5. Begrebet "negative udgifter" anvendes dels ved geninddrivelse af allerede foretagne betalinger, dels for indtægter, som ikke kunne betragtes som indtægter ved budgetplanlægningen. Disse "negative udgifter" skyldes en kompleks budgetmekanisme og kan opdeles i fem kategorier:

- beløb, der er inddrevet efter bedragerier og uregelmæssigheder

- korrektioner af forskud på grundlag af artikel 13 i budgetdisciplinen

- "overskud", der kan stamme fra salg af offentlige lagre

- tillægsafgiften på overskudsproduktionen af mælk

- finansielle følger af beslutningerne om regnskabsafslutningerne.

1.6. For at ændre de "negative udgifter" under EUGFL-Garantisektionen til formålsbestemte indtægter foreslår Kommissionen, at det fastsættes, hvilke geninddrivelser, afgifter og beløb tilbageholdt under den fælles landbrugspolitik, der skal betragtes som formålsbestemte indtægter i følgende tilfælde:

- finansiering af den fælles landbrugspolitik(2)

- tillægsafgift på mælk og mejeriprodukter(3)

- finansiering af interventionsforanstaltninger i form af offentlig oplagring(4)

- tilkendelse af sikkerhed, kautioner og garantier, der stilles inden for rammerne af den fælles landbrugspolitik, og som fortabes(5).

2. Bemærkninger

2.1. ØSU mener, at Kommissionens forslag om at adskille budgettering og bogføring af "formålsbestemte indtægter" tilgodeser budgetprincippet om gennemsigtighed og især også behovet for at kunne identificere de forskellige kontibevægelser i landbrugsbudgettet.

2.2. ØSU bifalder derfor forslaget om at ændre de "negative udgifter" til "formålsbestemte indtægter". Dermed følger også den nødvendige afklaring, som Den Europæiske Revisionsret flere gange har efterlyst. Denne afklaring betyder desuden, at beløb, som er blevet ændret fra "negative udgifter" til "formålsbestemte indtægter", helt sikkert er til rådighed for formål under EUGFL-Garantisektionen. ØSU understreger, at den foreslåede ændring ikke vil belaste EU-budgettet.

2.3. ØSU anmoder Kommissionen om at sikre, at gennemførelsesbestemmelserne indeholder klare instrukser mht. de rapporter, medlemsstaterne skal indgive.

Bruxelles, den 24. januar 2001.

Göke Frerichs

Formand for

Det Økonomiske og Sociale Udvalg

(1) Den Europæiske Revisionsret har kritiseret, at det er vanskeligt at identificere "negative udgifter" i regnskaberne (jf. eksempelvis årsberetningen for budgetåret 1998, pkt. 2.39, EFT C 349 af 3.12.1999).

(2) Forordning (EF) nr. 1258/99, EFT L 160 af 26.6.1999.

(3) Forordning (EØF) nr. 3950/92, EFT L 405 af 31.12.1992.

(4) Forordning (EØF) nr. 3492/90, EFT L 337 af 4.12.1990.

(5) Forordning (EØF) nr. 352/78. EFT L 50 af 22.2.1978.